«Медводдза тулыс»
(висьт)

«Тулыс, тулыс... ловзьӧ гӧгӧр
Вежсьӧ вӧр-ваыслӧн рӧм.
Енэж юркытшаліс му дор,
Гӧра-кӧдза зэвтӧ сӧн...»

                              Авторсянь.

	Збыльвылӧ быд тулыслӧн аслас чужӧмбан, ӧд тайӧ кадыс ловзьӧдӧ миянӧс. И векджык кӧсъям, виччысям, медым сійӧ ас югыд ловбиӧн шымыртіс став мувывса олысьясӧс. А сідзкӧ пытшкӧсса йитӧдъяс нӧшта на крепыдджыкӧсь. Ме думысь татшӧмыс ёнджыка тӧдчӧ сиктса олысьяс костын, кодъяслӧн олансерыс пыр эрдінын. Дерт, та кындзи эм и ӧтувъя могъяс, и кӧсйӧмъяс, и аслыспӧлӧс олан ног. Чайта да, ӧтувъя туйвизьыс коми йӧзлӧн ӧтик.
	Шуам тайӧ висьтыс сӧмын ичӧтик юкӧн, кӧні тӧдчӧдӧма тулысса коми деревня гӧра-кӧдза кадӧ.
	
*     *     *

	Буретш, 1932 воын тулыс водзын Сёльдін деревняын медводдзаысь котыртісны колхоз «Коммунар», а председательӧн бӧрйисны Педь Модьӧс, коді коркӧ на кык класса школа помавлӧма и кужис дасӧдз лыддьыны да кӧть и чукля-мукляя, но гижны и рочӧн, и комиӧн. А нӧшта на кужис кутны асьтӧ морт туйӧ пуктӧмӧн да ладитны йӧзкӧд. Сыысь и унджык олысьясыс доверие кутіны ас мортлы. Шуны кӧ веськыда, эз быд колхозник бура гӧгӧрво, кыдзи водзӧвылӧ ӧтувъя ногӧн видз-му овмӧс сӧвмӧдны. Но вӧлісны и ӧткаяс, кодъяс ныр кыпӧдӧмӧн самолюб вӧсна, либӧ мӧд помка серти паныд сувтісны да ӧткажитчисны колхозӧ пырӧмысь.  Ыджда вылӧ быттьӧкӧ вежӧмъяс и эз тӧдчыны, но олӧм визувтіс ас ӧдӧбӧн.
	Колхозса правление жырйын пызан сайын чӧв пукаліс том нывбаба да мыйкӧ сюся лотшкӧдіс-тшӧтайтіс. Боксянь кӧ видзӧдны, кузь юбкаа, кымӧсвывса чышъяна, мышсянь пӧльтчӧм стежитӧм сера жилета копыра пукалысь дзик мунӧ вӧлі гӧрба пӧч  вылӧ.
	Пыранінлы воча стенын ӧшаліс Ленинлӧн портрет, а улынджык – гырысь гижӧдӧн плакат: «За коллективизацию!»
	Дзуркнитіс ӧдзӧс и вуджӧр моз явитчис Педь Модьлӧн мыгӧр. Арлыда нин мужичӧй зумыда тувччӧдіс ас пызан дорӧ, пӧрччис дӧмаса камзолсӧ да павкнитіс лабич вылӧ.
	«Но мый, Граня, дыр на пондан сизьдысьны тшӧтінад? – зыкнитіс председатель. – Кык лун нин гындысян, а помавны он вермы, тшӧтӧвед!»
	«Модест Фёдорович, нӧшта некымын здук и эштӧда. Мый-а скӧраланыд? Чипраясдӧ артавны абу ӧд вотӧс вотны», - вочааліс нывбаба.
	«А мый не скӧравны, егена гачӧ, аски локтӧ районса уполномоченнӧй,а миян отчёт абу дась! – водзӧ сёрнитіс Педь Модь да пуксис джек вылӧ сьӧкыда лолыштӧмӧн. – И мыйла ме сӧгласитчи председательӧн, кутшӧм лешак менӧ дзугис?» 
	Педь Модь кутчысис юрас да думӧ усис.
	«Всё! Эштӧді! – Граня тэрыба чеччис, чукӧртіс бумага листъяс да вайис председательлы. – Вот, тайӧ «первӧй раздел», тані жӧ «характеристика сельхозугодий», «земли под пашни и посевы», «площадь под сенокосные участки», но и сідз водзӧ. А тайӧ «имущество», сэні жӧ «строения, инвентарь, механизмы»... А кутшӧм механизмы миян эм? Ме ог тӧд, мый сійӧ лоӧ, сыысь пукті «прочерк». Но асьныд видлӧ. Ой! Вунӧді на юавны – со тані «мелкий скот», сійӧ гӧгӧрвоана, а «крупный рогатый скот»? Мый сэтчӧ сэсся пыртӧдны мӧс да ӧш кындзи?»
	Мӧд видзӧдіс, видзӧдіс да ляпнитіс: «Кодӧс пыртӧдны? Давай, гиж! Син пӧла Вась дед, чотысь Педуль пӧч, гӧрба Палӧй тьӧт... А-ха-ха!»
	Гораа серӧктіс Педь Модь да содтіс: «Юасян менсьым, быттьӧ ме тӧда. Ӧш да мӧс сюра пемӧс, сійӧ тӧда, а сэсся ыж кындзи сюра некоді абу. Он кӧ нӧшта на ӧтикӧс содты сюраӧс – чӧртӧн шуӧны!»
	«Тіян шутка,а менӧ сэсся мыжаӧн пуктасны!» - дӧзмӧмпырысь шуис Граня да бергӧдчис ӧшиньлань.
	«Но вай жӧ, эн ӧбижайтчы, некоді тэнӧ оз мыжаӧд, - ланьтӧдіс тшӧтӧводӧс председатель. – Кутшӧм артмис отчёт, сэтшӧм и бур. Менам юрӧ висьӧ мӧд торйысь. Кутшӧмкӧ дас вит лун-вой колис нин гӧра-кӧдзаӧдз, а ми на нинӧм ог тӧдӧ кутшӧм план, кутшӧм культураясдӧ кӧдзны, кутшӧм норма да срокъяс. Да и кӧйдысным оз тырмы, мед кӧть и колхозникъяслысь чукӧртам. Дерт, вӧв да гӧр тырмас, йӧз выйим... Но,гашкӧ, аски уполномоченнӧй висьталас мыйӧн отсаласны, а то власьт сӧмын требуйтӧ! Ог мӧд гадайтны, видзӧдлам...»
	«Да, Модест Фёдорович, Степ Варыс вайис уджалан кӧлуй гортсьыс кутшӧм лишалӧма, дерт, а гӧрсӧ эз сет,- висьталіс Граня да тапнитіс амбарнӧй книгаӧ. – Ставсӧ гижи. Сэні пасйӧма кык лэбын, кык куръян, ӧти кӧрт зыр...»
	«Но бур, бур! Мӧда кайла вӧв картаӧ, вевттисны али эз на мужикъяс. Медлым, ва воссяс да заптӧм стрӧйба лес кылӧдам, а сэсся кыпӧдам и скӧтнӧй двор, и хранилище, и турун сарай», - ышловзис Педь Модь, шамыртіс камзолсӧ да петіс жырйысь.
	Уличаын пушикіс ? рытвыв тӧв, а шонді яръюгыда кисьтіс шоныд югӧръяс веськыда чужӧмӧ. Восьлалысь чукляліс керкаяс кості, кытчӧдз эз воштӧдчы уджалысьяс дорӧ. Вылын дольнӧй пилаӧн кыкӧн вундаліны тьӧс, ещӧ кыкӧн крепитіны вомӧна тас, а ӧтик тувъяси.
	«Ӧй, Йӧгӧрӧ! Но-лы лэччыв улӧ!» - горӧдіс председатель да зепысь перйис ичӧтик бумага рӧч.
	«Мый-а, Модест Фёдорович? – нюмыштіс Вань Йӧгӧр да чышкис дӧрӧм соснас ньылӧдӧм плешсӧ. – Аски помалам вевтсӧ, позяс не тӧждысьны».
	«Да ме и сідз аддза, - ӧлыштіс киӧн председатель. – Ме мӧд мог серти. Со тэныд гумага райцентрысь воис, корӧны сӧмын тэнӧ, кыдз партейнӧйӧс. Тэ миян ӧтнад сэтшӧм. Да, подасны юасьны, смела висьтав, мый йӧзыс миян уджач, а нӧшта, мый тувсов рӧспутаӧдз кӧть неуна сов да материе мед сетыштасны отсӧг пыдди... Но, ачыд тӧдан, кыдзи олам да кутшӧм могъяс, велӧдны оз ков».
	«Висьтала, Фёдорыч! Кыдз кужа, сідз и висьтала, тӧлкуйта мый оз тырмы да мый колӧ, эн маитчы, - сойӧ тапкӧмӧн нюмыштіс воча Йӧгӧр. – А со школа колӧ восьтыны челядьлы тавосянь, сійӧ шӧр могыс, но видзӧдлам. Небось тай вичкӧса школа таӧдз вӧлі...».
	«Но, вай жӧ муна ме, - киасьӧмӧн колльӧдіс Педь Модь ёртсӧ, а ачыс воськовтіс береглань, кӧні тыдаліс Як Ваньлӧн мыгӧрыс. Мунігӧныс морт весьтасаліс амбаръяс кості да инмис няйт гуранӧ. Кӧть и позис гӧгӧртны, но сійӧ ӧдӧбсянь чеччыштіс. Буракӧ шливдіс да краськысис бок вылӧ. «А зо, прокшат оз тай волы, куш няйтсясси! Йӧз серам! – дӧзмӧмпырысь ёрччыштіс Педь Модь да чунь гыжйӧн прӧбуйтліс гурскӧдыштыны паськӧмсӧ няйт лякӧсысь. – Бур, мый некоді эз аддзыв, егена гачӧ».
	Бонзьӧм камзола, ку шапкаа кузь тушаа мужичӧй пым сир ваӧн старатливӧя товтіс? кымӧм пыж и весиг эз аддзыв, кыдзи сы дорӧ локтіс колхозса председатель. «Бур лун, Иван Яковлевич!» - шыӧдчис Педь Модь.
	«А-а! Здорово, здорово!» - воча дӧвкнитіс юрнас Як Вань.
	«Важӧн кодь нин эг аддзысьлӧ. Век ноксян, видзӧда да, - кутіс сёрнитны Педь Модь. – Гашкӧ и решитін колхозӧ пырны? Ӧд гӧра-кӧдза кад локтӧ да и ӧтувъяӧн кокньыдджык венны сьӧкыдъястӧ. Асы, Микӧл пиыд зэв зільӧ, кӧть и том на, а бригадирӧн бӧрйим».
	«Тэ ныртӧ эн сюй ме олӧмӧ. Ме ас сямӧн ола и ас ки помысь овмӧс сӧвмӧда, - зыкнитіс Як Вань. – Кымын нэм чӧж миян пӧль-пӧч кутісны ас олан ног, видзисны му да ва, сетісны мывкыдлун да тӧдӧмлун, а ӧні ӧти здукӧ ми кӧсъям ставсӧ вежны. Правильнӧ коркӧ айӧ шуліс  - «он кӧ донъяв важ олӧмсӧ, выль олӧмын ылалан». Ни му ректас, ни вӧв-мӧс, ни уджалан кӧлуй ме ог сет колхозлы! Вот и став менам шуӧм и такӧдны менӧ оз ков!»
	«Да-а, сёрни тэкӧд эз артмы, - лолыштіс председатель. – Но, ачыд тӧдан, сэсся меным шуны нинӧм, изйӧн тэнӧ ог вермы кыскыны».
	Рытсӧ Педь Модь дорӧ гортас локтіс Лука Вась дед. Кузь дзормӧм уска-тошка, пони тушаа,косіник пӧрысь морт вӧліс на и чотысьӧн, но вӧрас серти эз сетчы весиг томджыкъяслы.
	«Тэ, Модьӧ, меным висьтав вот мый, кӧть ме и вӧвлӧм морак, но сизимдас бӧрти ки-кокӧ слабмисны и кер катайтны ог нин вермы. Вот, сё понтшакӧ, и юалӧм тэ дорӧ: кыдзнӧ ме кыдз колхозник кута ӧти пӧлӧс уджсӧ томджык войтыркӧд вӧчны? – чуньӧн вӧрӧдӧмӧн юасис дед. – Кутшӧм удждон сетан?»
	«Вась дедӧ, дерт, уджъясыс быдкоя лоасны, - Модь старайтчис гӧгӧрвоана ногӧн висьтавны колхозниклы. – Тэ кодь арлыда йӧзыс пондасны вӧчны сӧмын вермана уджъяс. Шуам, Ті верманыд пельса да бочка вӧчны, потшны му гӧгӧр, вӧв додь карны, ӧшинь рама лӧсьӧдны, но сідз водзӧ. А удждон пондас артмыны трудодней лыдысь – кымын трудодней, сэтшӧм и пай. Гӧгӧрвоиныд?»
	«А-а-а! – вомсӧ паськӧдіс Лука Вась дед да бара юаліс. – Но-лы, сё понтшакӧ, а мый сійӧ «труднеыс», сьӧм али нур?»
	«Трудодень», сійӧ лунся уджалан норма, - чуньӧн кутшӧмкӧ чукляясдӧ виззялӧмӧн тӧдчӧдіс председатель. – Но-о, а-а, гашкӧ и сьӧмӧн лоӧ, и тусьӧн... Ачым стӧча ог тӧд, но тшыгла некод оз кув».
	Буракӧ дед некыдз эз кӧсйы ӧвсьыны да бара шыӧдчис: «Хм! Кыдзкӧ тэ гугӧн сёрнитан, сё понтшакӧ... Ӧкӧверт кӧсъя ме тӧдны! Ӧд бура али лёка, а колкозӧдз ми олім ас вӧляпыр и тшыглун пӧшти эг тӧдлӧ. Мый, мый, а менам мӧс сетліс ӧккурат ӧти лунӧ кызь литра йӧв и семьялы вӧлі тырмӧмӧн. Тэ, Модьӧ, менӧ пӧрысь мортӧс эн бӧбйӧдлы, тэнӧ йӧз бӧрйис, кыдз тӧлка мортӧс, а мӧданкӧ руч моз мудерасьны и бӧжтӧ позяс тшӧтшӧдны, сё понтшакӧ! Эн ӧбижайтчы, но ачыд тӧдан... Ме мый, ме нин пӧрысь, а вот челядьлӧн кутшӧм водзӧвылӧ олӧм лоӧ – сійӧ медшӧр мог! Но, вайжӧ, сёр нин, гортӧ пӧра мунны».
	«Василий Лукич, да ме ог бӧбйӧдлы некодӧс! Ачым унатор ог гӧгӧрво. Да и кутшӧм меысь председатель?» - юрсӧ лэдзӧмӧн ӧлыштіс киӧн Педь Модь.
	«Ӧ-кӧ-кӧ! Сё понтшакӧ, Ен отсӧгӧн, гашкӧ и бурмас олӧмыс. Бур вой!» - дед лэдзис синкым вылӧ важ неблюй шапкасӧ да петіс керка пытшкысь.
	А Педь Модь дыркодь на дзугласис думӧ усьӧмӧн.
	Аскисӧ деревняӧ воис районса уполномоченнӧй, коді медводз колхозса председателькӧд кытшовтіс муясдӧ, а сэсся пӧшти джын лун ӧтлаын планируйтісны кыдзи бурджыка нуӧдны гӧра-кӧдза. Сідзжӧ арталісны мый та вылӧ колӧ и мый оз тырмы.
	«Тэ, Модест Фёдорович, мӧд вежалунӧ первой чукӧрт ӧтувъя собрание да тӧдмӧд колхозникъясӧс планӧн, тӧдчӧд быд уджлысь дорвывлун, медым быд бригада тӧдіс кор да мый вӧчны колӧ, кутшӧм норма да график, - чигаркасӧ куритігмоз уполномоченнӧй индіс председательлы. – Ачыд гӧгӧрвоан, мый тайӧ государственнӧй делӧ, а абу шыр куталӧм... Заявкатӧ да отчётныдӧ сета райкомӧ аски жӧ. Вот пӧжалуй и всё».
	Ӧбедайтӧм бӧрын вӧла уполномоченнӧй бӧр петіс ас туйӧ юрсиктлань, а председатель ӧдӧбсис вӧраинлань, кӧні тыдалісны йӧр потш заптысьяслӧн мыгӧръяс, кодъяс кыскаліны кералӧм потшъясдӧ муяс гӧгӧртаслӧн кузьтала да тэчаліны торъя чукӧръясӧ.
	Пансис сёрни. Кӧсьта Сандыр купайка мода визя курткасӧ паськӧдӧмӧн гажа гӧлӧсӧн гораа шыӧдчис: «Модест Фёдорович, но вот Ті видзӧдлӧ да висьталӧ кыті ме абу статя? Морӧсӧ гӧгыль кодь, юрсиӧ кудри тупыль, габырӧ нӧш кодь – ӧшкӧс позяс тышкыны ӧти кучкӧмӧн, а Дарӧй век менӧ дэльӧдӧ кытшыль кока ай «корольӧн». Ну, да неуна кытшыльӧсь кокъясӧ, но и мый! Зато варов да бравӧй!»
	Ставӧн сераліны, а том мужичӧй найӧс водзын йӧктыштіс да витшкылясьыштіс серам пыдди.
	«Бур, бур! Стрӧн да брӧн тэ, Сандырӧ, эн кывзы бабаясдӧ. Вот гӧтрасян да сэки некод оз понды дӧзмӧдны, - нюмпырысь вочавидзис Педь Модь. – Бура эськӧ зіляныд войтырӧ. Пасибӧ колхозсянь. Мӧдлумӧнысь куйӧд муяс вылӧ колӧ заводитны кыскавны, а сідзкӧ тіян нӧшта ӧтик лун сӧмын потш дасьтыны».
	«А ми Дарӧшкӧд кытчӧ?» - юаліс Палӧй.
	«Ставӧн, ставӧн ӧтлаын, - воча шуис председатель. – И Сандыр, и Миш, и ті кыкӧн. Ті ас костаныд ладитаныд, уджаланыд бура, вот кык вӧла волокушаӧн и понданыд кыскавны. Катыд помсяньыс и заводитаныд, а бригадирныд нарадитас кыдзи колӧ».
	«Эх! Модест Фёдорович, а вот лоа кӧ ме ударникӧн, верманыд меным козинавны гудӧк? – другысь юаліс Сандыр. – Лун и вой кута мудзтӧг уджавны! Миян ӧд и гаж колӧ!» 
	«Ог тӧд мый и шуны, но тэ, бур морт, войдӧр асьтӧ петкӧдлы, - мӧвпалана нюмыштіс Педь Модь. – А коракӧ, гашкӧ и уважитасны? Но, видзӧдлам. Вайӧ жӧ водзӧ уджалӧ, меныс сідзжӧ некор сёрнитны».
	Правление керкаӧ лэччигӧн председатель дӧвӧляпыр нюмыштіс лӧсьыд думӧн: «А ӧд том войтырыс молодечьяс! Кутшӧм окотапырысь кӧсйӧны вежны олӧм визьсӧ. Да, татшӧм войтыркӧд и мусӧ бергӧдам!»
	Пыранінын зонка да нывка буглясьӧмӧн восіны понпикӧд да гораа сераліны. «Ак, ті шерперъяс, а кыдзи няйтсяссьӧмныд! – шуис Педь Модь да клапкис кимодзӧн лядвейяс. – Вот, егена гачӧ, майбырӧ тай тӧжд абу. Медлым, мамныд оз малышты тіянӧс, кор аддзас кутшӧм «мича» паськӧмныд».
	Кор сійӧ пырис керка пытшкӧ казяліс, кыдзи пач дорӧ пыксьӧмӧн ырскӧмӧн бӧрдіс Граня. «Мыйнӧ лоис? – пыр юаліс чуймӧм председатель. – Бур ныв, кылан-ӧ?» 
«Лоис , асы, пакӧсьт, - чышъян помӧн нывбаба чышкыштіс вазьӧм банбокъяссӧ. – Кӧйдыс йӧртӧмъясын шыръяс куш гадитӧмны тусьсӧ. Талун сӧмын казялі. Ог тӧд, мый вӧчны. Модест Фёдорович, менӧ пуксьӧдасны за «вредительство»?»
«Зо, дугды! Вай ланьтӧдчы да мӧдім ветлам складӧ, ме ачым видзӧдла, - Педь Модь пӧрччис картузсӧ да шняпкис пызан вылӧ. – Дерт, тайӧ лёк делӧ, егена гачӧ. Торкалӧм кӧйдыстӧ муӧ он кӧдз, а ӧд быд грамм тшӧт улын».

